Diari Oficial de la Generalitat Valenciana


Sumari del DOGV 2972, del 16-04-1997 (1997/6391)

ACORD de 18 de febrer de 1997, de la Comissió Territorial d'Urbanisme de Castelló, relatiu a la modificació del Pla General d'Ordenació Urbana de Vinaròs, a la partida dels Boverals.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   2972

Data del DOGV
:   16-04-1997

Secció del DOGV
:   ALTRES ANUNCIS - ORDENAMENT DEL TERRITORI I URBANISME

Número del document
:   1997/6391


Data del document
:   18-02-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 18 de febrer de 1997, de la Comissió Territorial d'Urbanisme de Castelló, relatiu a la modificació del Pla General d'Ordenació Urbana de Vinaròs, a la partida dels Boverals.  
La Comissió Territorial d'Urbanisme, en la sessió del dia 18 de febrer de 1997, va adoptar l'acord següent:  
Vist l'expedient relatiu a la modificació del Pla General d'Ordenació Urbana, a la partida dels Boverals, del qual resulten els següents:  
Antecedents  
Primer  
La Comissió Territorial d'Urbanisme, en la sessió del dia 30 de juliol de 1996, va adoptar l'acord de suspendre l'aprovació definitiva de la modificació del Pla General d'Ordenació Urbana de Vinaròs, relativa al canvi de qualificació d'una àrea industrial a una de residencial a la partida dels Boverals, i es requereix l'Ajuntament perquè esmene les deficiències advertides en aquell acord, i que fonamentalment consisteixen a reflectir i a justificar expressament el compliment de l'article 55.3 de la Llei 6/1994, de la Generalitat Valenciana, Reguladora de l'Activitat Urbanística (LRAU), reelaborar la motivació de la justificació adoptada en compliment d'un interès general municipal i passar el text normatiu que no és objecte de la modificació a la part informativa del document.  
El ple de l'Ajuntament, en sessió del dia 5 de febrer de 1997, va adoptar l'acord d'esmenar les deficiències advertides en l'acord de 30 de juliol de 1996, amb la tramesa de la documentació corregida a aquest Servei Territorial d'Urbanisme, amb data del dia 27 de desembre de 1996.  
Segon  
La documentació aportada consisteix en memòria informativa i justificativa, annex a la memòria informativa, plànols números 2 i 17 de planejament vigent i de modificació proposada.  
Tercer  
L'objecte de la modificació és el canvi de qualificació urbanística d'una parcel·la en sòl urbà, canvia la qualificació urbanística d'industrial a de residencial, en concret de la norma definida en la clau "t" (indústria en sòl urbà) a la clau "z" (zona turística nord i sud).  
La parcel·la pertany a una àrea lleugerament superior qualificada amb la norma de la clau "t" mencionada, i ambdues queden incardinades en una àrea dominada per la norma de la clau "z". Així, el document justifica el canvi proposat en raó d'aquest predomini residencial i el caràcter aïllat de l'àmbit afecte a la qualificació industrial.  
Fonaments de dret  
Primer  
La tramitació ha sigut correcta de conformitat amb els articles 38 i següents, i la documentació està completa segons que estableix l'article 27 de la LRAU.  
Segon  
La documentació d'esmena corregeix les deficiències advertides en l'acord de la Comissió Territorial d'Urbanisme del dia 30 de juliol de 1996.  
Així, pel que fa a la documentació aportada, la normativa que s'adjunta s'incorpora com a annex de la normativa, i s'assenyala el seu caràcter merament informatiu sobre la normativa vigent.  
Tercer  
D'altra banda, segons disposa l'article 25 de la LRAU, l'Ajuntament expressament adopta la iniciativa de modificar el planejament general del seu municipi, i es justifica la no procedència d'eliminar la totalitat de la zona qualificada amb la clau "t", ja que existeix una indústria en funcionament que es pretén no deixar en situació de fora d'ordenació. D'aquesta manera, queda assegurat que els fins de la modificació compatibilitzen interès particular amb interès general municipal, adoptat per l'Ajuntament.  
Quart  
La documentació aportada justifica expressament que no es dóna un augment en l'edificabilitat de la zona amb el canvi introduït, per la qual cosa no cal adoptar mesures especials segons l'article 55. 3 de la LRAU. D'altra banda, s'ha quantificat en la documentació aportada la superfície afectada per la modificació que és de 1.400 m2.  
Cinquè  
De conformitat amb els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en aquest cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la seu proposta a dictamen previ de la Comissió Territorial de Urbanisme, dictamen que, en el cas de municipis menors de 50.000 habitants, tindrà directament efectes de resolució executòria.  
Per tot el que s'ha exposat, la Comissió Territorial d'Urbanisme acorda aprovar definitivament la modificació del Pla General d'Ordenació Urbana de Vinaròs sobre el canvi de qualificació d'una àrea industrial a una de residencial en l'àmbit denominat partida dels Boverals.  
Contra l'anterior acord, que no posa fi a la via administrativa, es pot interposar recurs ordinari, en el termini d'un mes, davant del conseller d'Obres Públiques, Urbanisme i Transports, sense perjudici d'utilitzar qualsevol altra via de recurs que s'estime procedent".  
València, 18 de febrer de 1997.- El secretari de la Comissió Territorial d'Urbanisme: Joaquín Llidó Silvestre.